Krajniak, Milan, poslanec NR SR (2023-06-22):
Ďakujem pekne, pán podpredseda. Vážená pani ministerka, vážené kolegyne, kolegovia, chcel by som predložiť tri pozmeňujúce návrhy, ktoré vlastne vzhľadom na to, že v prvom polroku tohto roka bolo viacero schválených poslaneckých návrhov zákonov alebo pozmeňovákov, ktoré sa týkajú zákona o sociálnom poistení, tak ktoré vlastne vyčisťujú to legislatívne tak, aby tie veci boli vykonateľné. Prvý pozmeňujúci návrh bude smerovať k tomu, aby sme vypustili vec, za ktorou si síce ja stojím, že treba zjednotiť judikatúru súdov pri posudzovaní dôchodku pre tých ľudí, ktorí predtým pracovali ako policajti, vojaci alebo príslušníci spravodajských služieb alebo iných bezpečnostných zborov, ale pokiaľ je to pre niektorých kolegov v parlamente kontroverzné alebo chcú o tom dlhšie debatovať, nič sa neudeje, bude to naďalej na rozhodnutí súdov. Druhý pozmeňujúci návrh, ktorý predložím, sú v zásade len legislatívno-technické úpravy a tretí poslanecký návrh, ktorý predložím, vypúšťa pasáže o takzvanej oranžovej obálke, to sú informácie pre budúcich poberateľov dôchodkov, pretože sa ich podarilo už schváliť v predchádzajúcej novele zákona o sociálnom poistení, takže to nie je treba upravovať. To je zmysel a obsah týchto mojich troch pozmeňujúcich návrhov, ktoré sú, myslím, čisto vecné a nekontroverzné. Ako prvý by som chcel predložiť pozmeňujúci návrh poslanca Národnej rady Slovenskej republiky Milana Krajniaka k vládnemu návrhu zákona, ktorým sa mení a dopĺňa zákon č. 461/2003 Z. z. o sociálnom poistení v znení neskorších predpisov a ktorým sa menia niektoré zákony (tlač 1466). 1. V čl. I sa vypúšťajú body 1 až 25 a 46. Nasledujúce body sa primerane prečíslujú, čo sa premietne do článku o účinnosti. 2. V čl. I bode 47 sa vypúšťa § 293fza. V tejto súvislosti sa primerane upraví úvodná veta v čl. I bode 47, § 293fzb sa primerane preznačí a nadpis prechodného ustanovenia sa premiestni pod preznačený § 293fzb; preznačenie ustanovenia § 293fzb sa vykoná už s ohľadom na schválený návrh poslancov Národnej rady Slovenskej republiky Miloša Svrčeka a Jozefa Lukáča na vydanie zákona, ktorým sa mení a dopĺňa zákon č. 461/2003 Z. z. o sociálnom poistení v znení neskorších predpisov (tlač 1397). V súvislosti s predloženým pozmeňujúcim návrhom navrhujem, pán spravodajca, aby sa o bode 8 z časti IV spoločnej správy výborov (1466a) hlasovalo osobitne. Druhý pozmeňujúci návrh. Pozmeňujúci návrh poslancov Národnej rady Slovenskej republiky Milana Krajniaka, Miloša Svrčeka a Jozefa Lukáča k vládnemu návrhu zákona, ktorým sa mení a dopĺňa zákon č. 461/2003 Z. z. o sociálnom poistení v znení neskorších predpisov a ktorým sa menia niektoré zákony (tlač 1466). 1. V čl. I bode 47 úvodná veta znie: „Za § 293fzf sa vkladajú § 293fzg a 293fzh, ktoré vrátane nadpisu nad § 293fzg znejú:“. V súvislosti s touto úpravou sa § 293fza označí ako § 293fzg a § 293fzb sa označí ako § 293fzh. 2. V čl. IV sa slovo „júla“ nahrádza slovom „augusta“. V súvislosti s touto úpravou sa v čl. I bode 47 celom texte slovo „júl“ vo všetkých tvaroch nahrádza slovom „august“ v príslušnom tvare a slová „30. jún“ vo všetkých tvaroch sa nahrádzajú slovami „31. júl“ v príslušnom tvare. V súvislosti s predloženým pozmeňujúcim návrhom navrhujem, pán spravodajca, aby sa o bodoch 7 a 8 z časti IV spoločnej správy výborov (1466a) hlasovalo osobitne. Tretí pozmeňujúci návrh poslancov Národnej rady Slovenskej republiky Milana Krajniaka, Miloša Svrčeka a Jozefa Lukáča k vládnemu návrhu zákona, ktorým sa mení a dopĺňa zákon č. 461/2003 Z. z. o sociálnom poistení v znení neskorších predpisov a ktorým sa menia niektoré zákony (tlač 1466). 1. V čl. I sa vypúšťajú body 34 až 38, 41, 48 a 49. Nasledujúce body sa primerane prečíslujú, čo sa premietne aj do článku o účinnosti zákona. 2. Články II a III sa vypúšťajú. Nasledujúci článok sa primerane prečísluje. Vypustenie článkov sa premietne aj do článku o účinnosti zákona. V tejto súvislosti sa primerane upraví aj názov zákona. V súvislosti s predloženým pozmeňujúcim návrhom navrhujem, pán spravodajca, aby sa o bodoch 3, 5, 6, 9 až 11 z časti IV spoločnej správy výborov (1466a) hlasovalo osobitne. Súčasne podávam návrh, aby sa o bodoch 1, 2 a 4 z časti IV spoločnej správy výborov (1466a) hlasovalo osobitne, vzhľadom na to, že rovnaká úprava už bola prijatá Národnou radou Slovenskej republiky návrhom zákona, ktorým sa mení a dopĺňa zákon č. 461/2003 Z. z. o sociálnom poistení v znení neskorších predpisov (tlač 1397). Pred tým, ako oznámim, pán predsedajúci, že som skončil, by som chcel informovať iba ctených kolegov a ctené kolegyne, že, samozrejme, tieto pozmeňujúce návrhy boli konzultované s pani ministerkou a s legislatívou ministerstva a s legislatívou Národnej rady a boli predložené preto, aby vlastne všetky tie novely alebo zmeny v zákone o sociálnom poistení, ktoré sa udiali v tomto prvom polroku, zapadali do seba a boli vzájomne vykonateľné a nerozporné. Ďakujem pekne.